**DĖL SUTIKIMO REORGANIZUOTI ROKIŠKIO SUAUGUSIŲJŲ IR JAUNIMO MOKYMO CENTRĄ, PRIJUNGIANT JĮ PRIE ROKIŠKIO JUOZO TUMO-VAIŽGANTO GIMNAZIJOS**

2021 m. kovo 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio 2, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, ir atsižvelgdama į Rokiškio suaugusiųjų ir jaunimo mokymo centro 2021 m. kovo 9 d. raštą Nr. S-9 „Dėl bendruomenės pritarimo reorganizacijai“, Rokiškio rajono savivaldybės taryba n u s p r e n d ž i a:

1. Sutikti, kad biudžetinė įstaiga Rokiškio suaugusiųjų ir jaunimo mokymo centras iki 2021 m. rugpjūčio 31 d. būtų reorganizuotas, prijungiant jį prie biudžetinės įstaigos Rokiškio Juozo Tumo-Vaižganto gimnazijos.

2. Nustatyti, kad:

2.1. reorganizavimo tikslas – optimizuoti Rokiškio suaugusiųjų ir jaunimo mokymo centro ir Rokiškio Juozo Tumo-Vaižganto gimnazijos valdymą, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo;

2.2. reorganizavimo būdas – prijungimas;

2.3. reorganizuojama biudžetinė įstaiga – Rokiškio suaugusiųjų ir jaunimo mokymo centras, kodas 195270897, adresas – Taikos g. 17, LT-42141 Rokiškis;

2.4. reorganizavime dalyvaujanti biudžetinė įstaiga – Rokiškio Juozo Tumo-Vaižganto gimnazija, kodas 302843970, adresas – M. Riomerio g. 1, LT-42115 Rokiškis;

2.5. po reorganizavimo veiksianti biudžetinė įstaiga – Rokiškio Juozo Tumo-Vaižganto gimnazija, turinti teritorinius struktūrinius padalinius – Suaugusiųjų ir jaunimo ir VšĮ Rokiškio psichiatrijos ligoninės mokymo skyrius, vykdanti šias programas: pagrindinio ugdymo, akredituotą vidurinio ugdymo, suaugusiųjų pradinio ugdymo, suaugusiųjų pagrindinio ugdymo, akredituotą suaugusiųjų vidurinio ugdymo, Valstybinės lietuvių kalbos ir Lietuvos Respublikos Konstitucijos pagrindų, neformaliojo suaugusiųjų ir vaikų švietimo, ir įgyvendinanti ugdymo turinį pagal Lietuvos Respublikos švietimo, mokslo ir sporto ministro patvirtintus Bendruosius ugdymo planus ir Bendrąsias programas;

2.6. po reorganizavimo veiksiančios Rokiškio Juozo Tumo-Vaižganto gimnazijos savininko teises ir pareigas įgyvendins Rokiškio rajono savivaldybės taryba.

3. Įpareigoti:

3.1. Rokiškio suaugusiųjų ir jaunimo mokymo centro direktorių:

3.1.1. Lietuvos Respublikos biudžetinių įstaigų įstatymo nustatyta tvarka iki 2021 m. balandžio 16 d. parengti Rokiškio suaugusiųjų ir jaunimo mokymo centro reorganizavimo, prijungiant jį prie Rokiškio Juozo Tumo-Vaižganto gimnazijos, sąlygų aprašą (toliau – Aprašas);

3.1.2. Aprašą vieną kartą viešai paskelbti Rokiškio suaugusiųjų ir jaunimo mokymo centro interneto svetainėje iki 2021m. balandžio 20 d.;

3.1.3. Aprašą ne vėliau kaip pirmą viešo paskelbimo apie jo parengimą dieną pateikti Juridinių asmenų registrui;

3.1.4. iki 2021 m. balandžio 20 d. raštu pranešti visiems biudžetinės įstaigos kreditoriams apie reorganizavimo sąlygų aprašo parengimą;

3.1.5. Lietuvos Respublikos švietimo įstatymo 44 straipsnio 5 dalies nustatyta tvarka pranešti mokiniams, ugdytinių tėvams (globėjams, rūpintojams) apie numatomą reorganizavimą;

3.1.6. Lietuvos Respublikos teisės aktų nustatyta tvarka įspėti Rokiškio suaugusiųjų ir jaunimo mokymo centro dirbančius darbuotojus dėl darbo sąlygų pasikeitimo, atlikti visus su darbo santykiais susijusius juridinius veiksmus.

3.2. Rokiškio Juozo Tumo-Vaižganto gimnazijos direktorių:

3.2.1. Aprašą vieną kartą viešai paskelbti Rokiškio Juozo Tumo-Vaižganto gimnazijos interneto svetainėje iki 2021 m. balandžio 20 d.;

3.2.2. parengti naujos redakcijos Rokiškio Juozo Tumo-Vaižganto gimnazijos nuostatų projektą iki 2021 m. balandžio 20 d. ir jį viešai paskelbti Rokiškio Juozo Tumo-Vaižganto gimnazijos interneto svetainėje.

4. Nustatyti, kad Rokiškio rajono savivaldybės administracijos Švietimo ir sporto skyrius yra atsakingas už šio sprendimo įgyvendinimą.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO REORGANIZUOTI ROKIŠKIO SUAUGUSIŲJŲ IR JAUNIMO MOKYMO CENTRĄ, PRIJUNGIANT JĮ PRIE ROKIŠKIO JUOZO TUMO-VAIŽGANTO GIMNAZIJOS“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – sutikti, kad biudžetinė įstaiga Rokiškio suaugusiųjų ir jaunimo mokymo centras iki 2021 m. rugpjūčio 31 d. būtų reorganizuotas, prijungiant jį prie biudžetinės įstaigos Rokiškio Juozo Tumo-Vaižganto gimnazijos; įpareigoti Rokiškio suaugusiųjų ir jaunimo mokymo centro ir Rokiškio Juozo Tumo-Vaižganto gimnazijos direktorius atlikti veiksmus, susijusius su Rokiškio suaugusiųjų ir jaunimo mokymo centro reorganizavimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano projekte numatyta 2021 m. reorganizuoti Rokiškio suaugusiųjų ir jaunimo mokymo centrą, prijungiant jį prie Rokiškio Juozo Tumo-Vaižganto gimnazijos (dėl mažėjančio mokinių skaičiaus (2018–2019 m. m. buvo 159 mokiniai; 2019–2020 m. m. – 129 mokiniai; 2020–2021 m. m. – 106 mokiniai), nuo 2020 m. sausio 1 d. mokymo centras neturi nuolatinio vadovo). Šis sprendimas buvo suderintas su abiejų švietimo įstaigų bendruomenėmis. Rokiškio suaugusiųjų ir jaunimo mokymo centro taryba 2021 m. kovo 5 d. vykusiame posėdyje priėmė sprendimą – sutikti dėl mokymo centro reorganizavimo, todėl mokymo centras 2021 m. kovo 9 d. pateikė raštą-sutikimą dėl šios įstaigos reorganizavimo. Rokiškio suaugusiųjų ir jaunimo mokymo centro reorganizavimo procedūros bus baigtos 2021 m. rugpjūčio 31 d. Rokiškio Juozo Tumo-Vaižganto gimnazija iki 2021 m. rugsėjo 1 d. bus pertvarkyta – įsteigti Suaugusiųjų ir jaunimo bei VšĮ Rokiškio psichiatrijos ligoninės mokymo skyriai.

**Galimos pasekmės, priėmus siūlomą tarybos sprendimo projektą:**

**teigiamos** – švietimo įstaigų valdymo optimizavimas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Optimizuotas Rokiškio suaugusiųjų ir jaunimo mokymo centro ir Rokiškio Juozo Tumo-Vaižganto gimnazijos valdymas, užtikrinant kokybišką gimnazijai priskirtų funkcijų vykdymą, siekiant geresnės ugdymo kokybės bei  efektyvesnio išteklių naudojimo.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė